CELEX: 32021D0174
Language: fi
Date: 2021-02-10 00:00:00
Title: Euroopan keskuspankin päätös (EU) 2021/174, annettu 10 päivänä helmikuuta 2021, pandemiaan liittyvässä poikkeustilanteessa toteutettavasta väliaikaisesta osto-ohjelmasta annetun päätöksen (EU) 2020/440 muuttamisesta (EKP/2021/6)

15.2.2021   
               
               
                  FI
               
               
                  Euroopan unionin virallinen lehti
               
               
                  L 50/29
               
            
         EUROOPAN KESKUSPANKIN PÄÄTÖS (EU) 2021/174,
         annettu 10 päivänä helmikuuta 2021,
         pandemiaan liittyvässä poikkeustilanteessa toteutettavasta väliaikaisesta osto-ohjelmasta annetun päätöksen (EU) 2020/440 muuttamisesta (EKP/2021/6)
         EUROOPAN KESKUSPANKIN NEUVOSTO, JOKA
         ottaa huomioon Euroopan unionin toiminnasta tehdyn sopimuksen ja erityisesti sen 127 artiklan 2 kohdan ensimmäisen luetelmakohdan,
         ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 12.1 artiklan toisen alakohdan, luettuna yhdessä 3.1 artiklan ensimmäisen luetelmakohdan kanssa, sekä 18.1 artiklan,
         sekä katsoo seuraavaa:
         
                     (1)
                  
                  
                     Koska koronavirustaudin (covid-19) leviäminen on johtanut poikkeuksellisiin talous- ja rahoitusoloihin, EKP:n neuvosto on perustanut uuden pandemiaan liittyvässä poikkeustilanteessa toteutettavan väliaikaisen osto-ohjelman (PEPP-ohjelma) Euroopan keskuspankin päätöksellä (EU) 2020/440 (EKP/2020/17) (1). PEPP-ohjelma kattaa kaikki omaisuuseräluokat, jotka hyväksytään jälkimarkkinoilla toteutettavasta julkisen sektorin velkapapereiden osto-ohjelmasta, katettujen joukkolainojen kolmannesta osto-ohjelmasta, omaisuusvakuudellisten arvopaperien osto-ohjelmasta ja yrityssektorin velkapapereiden osto-ohjelmasta koostuvassa Euroopan keskuspankin laajennetussa omaisuuserien osto-ohjelmassa (APP-ohjelma).
                  
               
                     (2)
                  
                  
                     EKP:n neuvosto päätti 10 päivänä joulukuuta 2020 hintavakauden säilyttämistä koskevan tehtävänsä mukaisesti tarkistaa PEPP-ohjelman tiettyjä rakenteellisia ominaisuuksia, jotta olisi mahdollista säilyttää suotuisat rahoitusolot pandemian kestäessä ja näin tukea talouden elpymistä ja hillitä osaltaan pandemian haitallista vaikutusta arvioituun inflaatiokehitykseen. EKP:n neuvosto päätti erityisesti laajentaa PEPP-ohjelmaa varten varattua erillistä kehystä 500 miljardilla eurolla yhteensä 1 850 miljardiin euroon ja lisäksi pidentää PEPP-ohjelman mukaisten netto-ostojen aikaväliä ainakin maaliskuun 2022 loppuun saakka. Joka tapauksessa EKP:n neuvosto jatkaa netto-ostojen tekemistä, kunnes se katsoo koronaviruksesta johtuvan kriisivaiheen olevan ohi.
                  
               
                     (3)
                  
                  
                     PEPP-ohjelman mukaisten ostojen tekemistä jatketaan joustavasti markkinatilanteen mukaan, ja niillä pyritään estämään rahoitusolojen tiukentuminen, joka vaikeuttaisi toimia pandemian arvioidun inflaatiokehitystä hidastavan vaikutuksen torjumiseksi. Ostojen joustava ohjaaminen eri aikoina eri arvopaperiluokkiin ja eri maihin tukee sekin jatkuvasti rahapolitiikan sujuvaa välittymistä. Jos suotuisia rahoitusoloja voidaan ylläpitää suunniteltua pienemmillä ostoilla, PEPP-ohjelman netto-ostoihin varattua summaa ei tarvitse käyttää kokonaan. Ostojen määrää voidaan säätää tarvittaessa suotuisien rahoitusolojen ylläpitämiseksi myös, jos pandemian inflaatiokehitystä heikentävän vaikutuksen torjunta sitä edellyttää.
                  
               
                     (4)
                  
                  
                     PEPP-ohjelman mukaisia ostoja jatketaan, koska pandemia vaikuttaa talouteen ja inflaatioon vielä pitemmän aikaa. Ostojen jatkamisen vuoksi EKP:n rahapoliittisten toimien elvyttävä vaikutus on kestävämpi ja tuntuu markkinoilla jatkuvasti, ja näin voidaan myös ottaa huomioon rokotteiden jakamisen ennakoitu aikataulu ja makrotaloutta koskevat päivitetyt asiantuntija-arviot. Suotuisien rahoitusolojen ylläpitäminen pandemian kestäessä auttaa vähentämään epävarmuutta ja vahvistamaan luottamusta, ja tukee samalla yksityistä kulutusta ja yritysten investointeja sekä viime kädessä talouden elpymistä, hilliten osaltaan myös pandemian vaikutusta arvioituun inflaatiokehitykseen.
                  
               
                     (5)
                  
                  
                     Välttääkseen sen riskin, että rahoitusolot kiristyvät turhaan tilanteessa, jossa toipuminen pandemian aiheuttamasta iskusta on todennäköisesti vielä kesken, EKP:n neuvosto päätti lopuksi, että PEPP-ohjelman mukaisesti hankittujen arvopapereiden erääntyessä takaisin maksettava pääoma sijoitetaan kokonaisuudessaan uudelleen ainakin vuoden 2023 loppuun saakka, ja lisäksi pitäytyi kannassaan, jonka mukaan erääntyvistä PEPP-arvopapereista luovutaan joka tapauksessa jatkossa vähin erin niin, että rahapolitiikka pysyy asianmukaisesti mitoitettuna.
                  
               
                     (6)
                  
                  
                     EKP:n neuvosto katsoo, että kaikki 10 päivänä joulukuuta 2020 hyväksytyt toimenpiteet ovat välttämättömiä ja oikeasuhteisia jatkuvista vaikeista pandemiaolosuhteista johtuvien hintavakauteen, rahapolitiikan välittymismekanismiin ja talousnäkymiin kohdistuvien vakavien riskien torjumiseksi euroalueella. EKP:n neuvosto on edelleen sillä kannalla, että PEPP-ohjelma yhdessä kaikkien muiden rahapoliittisten toimien kanssa on sopiva väline suotuisien rahoitusolojen säilyttämiseksi pandemian kestäessä. Lisäksi PEPP-ohjelman uudelleenmitoitus, joka perustuu ostoille varattuun täydentävään ja joustavasti käytettävään kehykseen, on vaihtoehtoisia rahapoliittisia välineitä tehokkaampi väline tarvittavan rahapolitiikan mitoituksen ylläpitämiseksi nykyisessä pandemiatilanteessa, jolla ominaista on suuri epävarmuus. Ottaen lopuksi huomioon aiemmat arviot siitä, että kokoisuutena arvioiden PEPP-ostojen edut ovat mahdollisia kustannuksia suuremmat, EKP:n neuvosto katsoo, että PEPP-ohjelman yhteydessä tehtyjen omaisuuserien lisäostojen myönteiset vaikutukset, yhdessä 10 päivänä joulukuuta 2020 Euroopan keskuspankin hintavakaustavoitteen saavuttamiseksi hyväksyttyjen muiden rahapoliittisten toimien kanssa, ovat selvästi suuremmat kuin mahdolliset kielteiset vaikutukset muilla politiikan aloilla. EKP:n neuvosto on jatkossakin valmis mukauttamaan kaikkia käytössään olevia instrumentteja tarpeen mukaan symmetrisen inflaatiotavoitteensa mukaisesti, jotta varmistetaan inflaation palautuminen kestävästi lähemmäksi tavoitetta.
                  
               
                     (7)
                  
                  
                     Euroopan keskuspankin päätös (EU) 2020/440 (EKP/2020/17) olisi näin ollen muutettava vastaavasti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Muutokset
            Muutetaan Euroopan keskuspankin päätös (EU) 2020/440 (EKP/2020/17) seuraavasti:
            
                        1.
                     
                     
                        korvataan 1 artiklan 1 kohta seuraavasti:
                        
                           ”1.   Eurojärjestelmä perustaa tällä päätöksellä pandemian aiheuttaman poikkeustilanteen vuoksi toteutettavan väliaikaisen osto-ohjelman (’PEPP-ohjelma’), joka on erillinen omaisuuserien osto-ohjelma. PEPP-ohjelman kokonaiskehys on määrältään 1 850 miljardia euroa. PEPP-ohjelmassa hankittujen omaisuuserien erääntyessä takaisin maksettava pääoma sijoitetaan uudelleen ostamalla hyväksyttyjä jälkimarkkinakelpoisia velkapapereita ainakin vuoden 2023 loppuun saakka. Erääntyvistä PEPP-arvopapereista luovutaan joka tapauksessa jatkossa vähin erin niin, että rahapolitiikka pysyy asianmukaisesti mitoitettuna.”;
                        
                     
                  
                        2.
                     
                     
                        korvataan 5 artiklan 3 kohta seuraavasti:
                        
                           ”3.   EKP:n neuvosto siirtää EKP:n johtokunnalle toimivallan määrittää PEPP-ohjelman mukaisten kuukausittaisten ostojen asianmukainen tahti ja koostumus PEPP-ohjelman kehykselle varatun 1 850 miljardin euron kokonaismäärän puitteissa. Erityisesti PEPP-ohjelman mukaisten ostojen kohdentumista voidaan muuttaa, jotta ajan kuluessa mahdollistetaan ostovirtojen jakautumisen vaihtelut omaisuuslajien kesken ja maiden välillä.”.
                        
                     
                  
         
            2 artikla
            Loppusäännös
            Tämä päätös tulee voimaan neljäntenä päivänä sen jälkeen, kun se on julkaistu Euroopan unionin virallisessa lehdessä.
            
         
         
            Tehty Frankfurt am Mainissa 10 päivänä helmikuuta 2021.
            
               
                  EKP:n puheenjohtaja
               
               Christine LAGARDE
            
         
         
            (1)  Euroopan keskuspankin päätös (EU) 2020/440, annettu 24 päivänä maaliskuuta 2020, pandemiaan liittyvässä poikkeustilanteessa toteutettavasta väliaikaisesta osto-ohjelmasta (EKP/2020/17) (EUVL L 91, 25.3.2020, s. 1).